CELEX: 32014R0366
Language: et
Date: 2014-04-07 00:00:00
Title: Komisjoni rakendusmäärus (EL) nr 366/2014, 7. aprill 2014 , millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa

11.4.2014   
            
            
               ET
            
            
               Euroopa Liidu Teataja
            
            
               L 108/11
            
         KOMISJONI RAKENDUSMÄÄRUS (EL) nr 366/2014,
   7. aprill 2014,
   millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
   ning arvestades järgmist:
   
               (1)
            
            
               Määrusega (EMÜ) nr 2658/87 kehtestati kaupade nomenklatuur (edaspidi „kombineeritud nomenklatuur” või „CN”), mis on esitatud kõnealuse määruse I lisas.
            
         
               (2)
            
            
               Õiguskindluse huvides on vaja täpsustada kombineeritud nomenklatuuri teise osa alamrubriigi 1302 20, grupi 17 ja rubriigi 2101 reguleerimisala seoses grupis 17 osutatud suhkrusegudega, millele on lisatud väike kogus muid aineid.
            
         
               (3)
            
            
               Kuna alamrubriigis 1302 20 osutatud pektiine saab standardida suhkru lisamisega, on selleks, et tagada nende stabiilne toime kasutamisel, vaja kindlaks määrata suhkru maksimaalne kogus, mida võib tootele lisada, et sellel säiliksid pektiinile iseloomulikud omadused. Segul, mis sisaldab 90 % suhkrut ja 10 % pektiine, ei ole suhkru omadusi ning see tuleks klassifitseerida gruppi 13. Toodetel, mis sisaldavad suhkrut rohkem kui 90 %, on suhkru omadused ja seetõttu tuleks need klassifitseerida gruppi 17. Sellest tulenevalt on vaja lisada grupile 13 uus lisamärkus, et seda asjaolu arvesse võtta.
            
         
               (4)
            
            
               Samuti on vajalik lisada asjakohane uus lisamärkus grupile 17, millega tagatakse, et väikeses koguses teisi aineid sisaldavad suhkrusegud klassifitseeritakse kõnealusesse gruppi, kui segul on säilinud suhkru omadused.
            
         
               (5)
            
            
               Kohvist, teest või matest või nende ekstraktidest, essentsidest ja kontsentraatidest valmistatud suure suhkrusisaldusega toodete osas on Euroopa Liidu Kohus otsustanud, et komisjoni määrust (EÜ) nr 306/2001, (2) mille kohaselt on kaks toodet, mis koosnevad vastavalt 90,1 % suhkrust ja 2,5 % tee-ekstraktist ning 58,1 % suhkrust (94 % kuivaine massist) ja 2,2 % teest, klassifitseeritud CN-koodi 2101 20 92 alla, kohaldatakse analoogia põhjal ka kahe segu suhtes, mis on ette nähtud teejookide valmistamiseks ning mis mõlemad sisaldavad 64 % kristallsuhkrut (umbes 97 % kuivaine massist), 1,9 % tee-ekstrakti ja vett (3).
            
         
               (6)
            
            
               Siiski ei ole kohvist, teest või matest või nende ekstraktidest, essentsidest ja kontsentraatidest valmistatud selliste toodete omadused, mille suhkrusisaldus on vähemalt 97 % kuivaine massist, enam määratletud kohvi, tee või mate või nende ekstraktide, essentside ja kontsentraatide omadustega. Seega ei või kõnealuseid tooteid klassifitseerida rubriiki 2101. Seepärast on vaja lisada grupile 21 uus lisamärkus, et täpsustada kõnealuste toodete klassifitseerimist.
            
         
               (7)
            
            
               Selleks et tagada kombineeritud nomenklatuuri ühtne tõlgendamine kogu liidus suhkrusegude puhul, millele on lisatud väike kogus muid aineid, tuleks gruppidele 13, 17 ja 21 lisada uued lisamärkused.
            
         
               (8)
            
            
               Seetõttu tuleks määruse (EMÜ) nr 2658/87 I lisa vastavalt muuta.
            
         
               (9)
            
            
               Käesoleva määrusega ette nähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EMÜ) nr 2658/87 I lisas sätestatud kombineeritud nomenklatuuri teist osa muudetakse järgmiselt:
   
               1)
            
            
               grupile 13 lisatakse lisamärkus 1:
               
                           „1.
                        
                        
                           Pektiinide ja suhkru segusid, mille suhkrusisaldus on üle 90 % kuivaine massist, ei klassifitseerita alamrubriiki 1302 20, vaid klassifitseeritakse põhimõtteliselt gruppi 17, sest toote omadused on määratletud selle suhkrusisaldusega.”;
                        
                     
         
               2)
            
            
               grupile 17 lisatakse lisamärkus 8:
               
                           „8.
                        
                        
                           Suhkrusegud, millele on lisatud väikeses koguses muid aineid, klassifitseeritakse kogu kombineeritud nomenklatuuris gruppi 17, välja arvatud juhul, kui segude omadused vastavad mujal klassifitseeritud valmistise omadustele.”;
                        
                     
         
               3)
            
            
               grupile 21 lisatakse lisamärkus 6:
               
                           „6.
                        
                        
                           Tooteid, mis põhinevad kohvil, teel või matel või nende ekstraktidel, essentsidel ja kontsentraatidel ning mille suhkrusisaldus on vähemalt 97 % kuivaine massist, ei klassifitseerita rubriiki 2101, vaid need klassifitseeritakse põhimõtteliselt gruppi 17. Kõnealuste toodete omadused ei ole enam määratletud kohvi, tee või mate või nende ekstraktide, essentside ja kontsentraatide sisaldusega.”
                        
                     
         Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 7. aprill 2014
      
         
            Komisjoni nimel
         
         
            presidendi eest
         
         
            komisjoni liige
         
         Algirdas ŠEMETA
      
   
   
      (1)  EÜT L 256, 7.9.1987, lk 1.
   
      (2)  Komisjoni määrus (EÜ) nr 306/2001, 12. veebruar 2001, teatavate kaupade klassifitseerimise kohta kombineeritud nomenklatuuris (EÜT L 44, 15.2.2001, lk 25).
   
      (3)  4. märtsi 2004. aasta otsus kohtuasjas C-130/02, Krings (EKL 2004, lk I-2121).